### NN 31/2025 (24.2.2025.), Odluka Ustavnog suda Republike Hrvatske broj: U-IIIA-3999/2024 od 15. siječnja 2025.

Ustavni sud Republike Hrvatske

333

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sutkinja Lovorka Kušan, predsjednica Vijeća, te suci Andrej Abramović, Dražen Bošnjaković, Ante Galić, Goran Selanec i Frane Staničić, članovi Vijeća, odlučujući o ustavnoj tužbi koju je podnio Marin Nimčević iz Zadra, na sjednici održanoj 15. siječnja 2025. jednoglasno je donio

ODLUKU

I. Ustavna tužba se usvaja.

II. Općinski sud u Zadru dužan je donijeti odluku u predmetu koji se pred tim sudom vodi pod brojem P-2067/2024 u najkraćem mogućem roku, ali ne duljem od šest (6) mjeseci, računajući od prvog idućeg dana nakon nastavka postupka.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe Marinu Nimčeviću iz Zadra, Put Bokanjca 55B, 23000 Zadar, određuje se primjerena naknada zbog povrede prava na suđenje u razumnom roku zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.), u iznosu od 1.020,00 eura.

IV. Naknada iz točke III. ove izreke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa, uprave i digitalne transformacije Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Marin Nimčević iz Zadra (u daljnjem tekstu: podnositelj), podnio je 10. listopada 2024. ustavnu tužbu smatrajući da mu je zbog dugotrajnosti parničnog postupka koji se vodi pred Općinskim sudom u Zadru (u daljnjem tekstu: prvostupanjski sud) pod brojem P-2067/2024 povrijeđeno ustavno pravo na suđenje u razumnom roku zajamčeno člankom 29. stavkom 1. Ustava.

2. Za potrebe ustavnosudskog postupka, na temelju članka 69. alineje 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) Ustavnom sudu dostavljen je spis prvostupanjskog suda broj: P-2067/2024 (ranije pod brojem P-1983/2020).

II. PREGLED RADNJI U POSTUPKU

3. Podnositelj je 13. studenoga 2020. podnio tužbu prvostupanjskom sudu protiv tuženice ADDIKO Bank d.d., radi utvrđenja ništetnosti i isplate.

Prvostupanjski sud je pozvao tuženicu da u roku od 30 dana podnese pisani odgovor na tužbu.

Tuženica je 14. prosinca 2020. dostavila odgovor na tužbu.

Podnositelj je 18. listopada 2021. predao podnesak u kojem je istaknuo da od podnošenja tužbe 13. studenoga 2020. nije primio poziv za pripremno ročište.

Podnositelj je 8. travnja 2022. prvostupanjskom sudu poslao požurnicu. Isto je učinio 17. lipnja 2022.

Prvostupanjski sud je pripremno ročište zakazao za 14. listopada 2022.

Podnositelj je 4. kolovoza 2022. dostavio očitovanje na odgovor na tužbu tuženice.

Tuženica je 21. rujna 2022. dostavila očitovanje na podnositeljev podnesak od 4. kolovoza 2022.

Ročište je održano 14. listopada 2022. te je tuženica bila obvezana dostaviti cjelokupnu dokumentaciju vezanu uz podnositeljev ugovor o kreditu.

Tuženica je 19. listopada 2022. dostavila traženu dokumentaciju.

Prvostupanjski sud je 19. listopada 2022. dokumentaciju dostavio podnositelju.

Rješenjem prvostupanjskog suda, Ureda predsjednika broj: 48 Su-4/2023-85 od 4. srpnja 2023. određena je ponovljena automatska dodjela predmeta.

Sutkinja zadužena za predmet zatražila je 30. kolovoza 2023. izuzeće.

Rješenjem prvostupanjskog suda, Ureda predsjednika broj: 29 Su-1336/2023 od 5. rujna 2023. sutkinja je izuzeta u predmetu podnositelja pod brojem P-1983/2020.

Naredbom prvostupanjskog suda, Ureda predsjednika broj: 48 Su-4/2023-126 od 5. rujna 2023. određena je ponovljena automatska dodjela predmeta.

Podnositelj je 6. rujna 2023. podneskom od prvostupanjskog suda zatražio zakazivanje ročišta.

Ročište je održano 16. listopada 2023. te je raspravnim rješenjem određeno financijsko vještačenje po stalnom sudskom vještaku za knjigovodstvo i financije.

Podnositelj 24. studenoga 2023. obavještava prvostupanjski sud da nije primio nalaz i mišljenje vještaka, te je požurio postupanje suda.

Podnositelj je 13. prosinca 2023. podnio zahtjev za zaštitu prava na suđenje u razumnom roku.

Prvostupanjski sud je 26. siječnja 2024. dopisom požurio postupanje vještaka.

Prvostupanjski sud je 12. veljače 2024. primio nalaz i mišljenje vještaka, koje je 14. veljače 2024. otpremljeno strankama.

Podnositelj je 14. veljače 2024. predao podnesak u kojem se očitovao da nema primjedbi na financijsko vještačenje.

Tuženica je podneskom od 19. veljače 2024. zatražila produljenje roka za očitovanje na nalaz i mišljenje vještaka za daljnjih 60 dana.

Prvostupanjski sud je 23. veljače 2024. dodijelio rok od dodatnih 30 dana za očitovanje na nalaz i mišljenje financijskog vještaka.

Tuženica se 18. ožujka 2024. pisano očitovala na nalaz i mišljenje vještaka.

Podnositelj se 8. travnja 2024. očitovao na navode tuženice.

Ročište je održano 16. travnja 2024. te je podnositelj saslušan.

Rješenjem prvostupanjskog suda, Ureda predsjednika broj: Su-Gzp I-98/2023 od 26. travnja 2024. utvrđen je osnovanim podnositeljev zahtjev za zaštitu prava na suđenje u razumnom roku i određen rok od šest mjeseci za donošenje odluke suda.

Ročište koje je bilo zakazano za 10. svibnja 2024., odgođeno je za 5. lipnja 2024. zbog nedolaska svjedoka.

Ročište je održano 5. lipnja 2024., te je zakazano ročište za 5. srpnja 2024. za objavu odluke suda.

Prvostupanjska presuda broj: 15 P-1983/20 donesena je 5. srpnja 2024.

Podnositelj je 10. srpnja 2024. izjavio žalbu, koja je isti dan dostavljena tuženici na odgovor.

Tuženica je 16. srpnja 2024. izjavila žalbu, koja je 17. srpnja 2024. dostavljena podnositelju na odgovor.

Prvostupanjski sud je 3. rujna 2024. dostavio spis uz popratno izvješće Županijskom sudu u Puli – Pola radi donošenja odluke u povodu žalbe.

Županijski sud u Puli – Pola donio je presudu i rješenje broj: Gž-1296/2024-2 od 16. rujna 2024., kojom je djelomično ukinuo prvostupanjsku presudu i vratio predmet u tom dijelu na ponovno suđenje.

Ročište pred prvostupanjskim sudom zakazano je za 18. listopada 2024.

Podnositelj je 2. listopada 2024. podnio prijedlog za dopuštenje revizije u odnosu na potvrđeni dio prvostupanjske presude.

Prvostupanjski sud je 8. listopada 2024. dostavio prijedlog za dopuštenje revizije tuženici na odgovor.

Ročišta su održana 18. listopada 2024. i 25. studenoga 2024., a sljedeće je zakazano za 13. siječnja 2025.

Postupak je i dalje u tijeku pred prvostupanjskim sudom.

III. MJERODAVNO PRAVO

4. U glavi VI. (članci 63. – 70.) Zakona o sudovima (»Narodne novine« broj 28/13., 33/15., 82/15., 67/18. i 21/22.) pod nazivom »Zaštita prava na suđenje u razumnom roku« propisan je model zaštite prava na suđenje u razumnom roku.

IV. DOPUŠTENOST USTAVNE TUŽBE

5. Sukladno stajalištu Ustavnog suda iz rješenja broj: U-IIIA-322/2014 od 23. prosinca 2014. (»Narodne novine« broj 8/15.) jedna od pretpostavki za dopuštenost ustavne tužbe podnesene na temelju članka 63. Ustavnog zakona zbog povrede prava na suđenje u razumnom roku jest ta da je podnositelj prethodno koristio dopušteno pravno sredstvo protiv nerazumne duljine postupka.

5.1. Budući da je u trenutku podnošenja ustavne tužbe podnositelj koristio pravna sredstva koja su mu bila na raspolaganju, Ustavni sud utvrđuje da je ustavna tužba u konkretnom slučaju dopuštena te će razmotriti njezinu osnovanost.

V. OSNOVANOST USTAVNE TUŽBE

6. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenosti predmeta, ponašanju podnositelja i mjerodavnih tijela, te važnosti predmeta postupka za podnositelja.

U konkretnom slučaju Ustavni sud razmatra postupanje nadležnog suda i podnositelja od 13. studenoga 2020. kada je podnositelj podnio tužbu do dana donošenja ove odluke 15. siječnja 2025. (razmatrano razdoblje).

1) Duljina sudskog postupka

7. Parnični postupak pokrenut je 13. studenoga 2020. tužbom podnositelja te još uvijek nije okončan. Ustavni sud utvrđuje da parnični postupak u konkretnom slučaju od podnošenja tužbe do donošenja ove odluke traje ukupno četiri (4) godina, dva (2) mjeseca i dva (2) dana.

2) Složenost sudskog predmeta

8. Ustavni sud utvrđuje da se u konkretnom slučaju ne radi o složenom predmetu.

3) Postupanje nadležnog suda

9. Postupak se u razmatranom razdoblju vodi pred prvostupanjskim sudom koji je donio odluku nakon više od 3 godine, i to nakon što je zahtjev podnositelja za zaštitu prava na suđenje u razumnom roku utvrđen osnovanim i određen rok od šest mjeseci za donošenje odluke. Prvo ročište je bilo zakazano nakon skoro dvije godine, što upućuje na neaktivnost prvostupanjskog suda.

Postupak se nakon (djelomično) ukidne odluke sada nalazi ponovno pred prvostupanjskim sudom.

4) Ponašanje podnositelja ustavne tužbe

10. Ocjena je Ustavnog suda da podnositelj u razmatranom razdoblju nije pridonio duljini trajanja postupka.

VI. OCJENA USTAVNOG SUDA

11. Imajući u vidu okolnost da je riječ o postupku koji traje preko četiri (4) godine te još uvijek nije okončan, Ustavni sud ocjenjuje da je podnositelju povrijeđeno pravo da sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava.

1) Izreka odluke i nalog predsjedniku nadležnog suda

12. Utvrdivši da je ustavna tužba osnovana, u smislu članka 63. stavaka 1. i 2. Ustavnog zakona donesena je odluka kao u točkama I. i II. izreke.

Na temelju članka 31. stavaka 4. i 5. Ustavnog zakona određuje se da je predsjednik prvostupanjskog suda dužan dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njezine otpreme, a najkasnije osam (8) dana od isteka roka određenog u točki II. izreke ove odluke.

13. Sukladno članku 63. stavku 3. Ustavnog zakona, donesena je odluka kao u točkama III. i IV. izreke.

Ustavni sud utvrđuje visinu naknade zbog povrede ustavnog prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

14. Odluka o objavi temelji se na članku 29. Ustavnog zakona (točka V. izreke).

Broj: U-IIIA-3999/2024
 Zagreb, 15. siječnja 2025.

USTAVNI SUD REUBLIKE HRVATSKE

Predsjednica Vijeća
 Lovorka Kušan, v. r.